b"\n_START_ARTICLE_\nEmiras Kusturica\n_START_SECTION_\nK\xc5\xabrybos prad\xc5\xbeia\n_START_PARAGRAPH_\n1978\xc2\xa0m. baig\xc4\x97 Prahos meno akademij\xc4\x85 ir prad\xc4\x97jo kurti trumpus filmukus televizijai Jugoslavijoje. 1981\xc2\xa0m. jo debiutinis filmas Ar pameni Doli Bel? sulauk\xc4\x97 nema\xc5\xbeo pasisekimo\xc2\xa0\xe2\x80\x93 tais pa\xc4\x8diais metais laim\xc4\x97jo \xe2\x80\x9eAuksin\xc4\xaf li\xc5\xabt\xc4\x85\xe2\x80\x9c Venecijos kino festivalyje. 1981\xe2\x80\x931988\xc2\xa0m. Emiras Kusturica d\xc4\x97st\xc4\x97 scenos meno r\xc5\xab\xc5\xa1is Sarajeve (Akademija scenskih umjetnosti). Jo antrasis filmas T\xc4\x97vas komandiruot\xc4\x97je (1985\xc2\xa0m.) laim\xc4\x97jo Palm\xc4\x97s \xc5\xa1akel\xc4\x99, penkis Jugoslavijos apdovanojimus, toje \xc5\xa1alyje tolygius Oskarams, buvo nominuotas Oskarui \xe2\x80\x9eGeriausio u\xc5\xbesienio filmo\xe2\x80\x9c kategorijoje. Jis para\xc5\xa1\xc4\x97 scenarijus abiem filmams (Ar pameni Doli Bel? ir T\xc4\x97vas komandiruot\xc4\x97je) kartu su Abdula Sidran. 1989\xc2\xa0m. Emiras Kusturica buvo dar labiau giriamas u\xc5\xbe film\xc4\x85 \xc4\x8cigon\xc5\xb3 laikas. 1986\xe2\x80\x931988\xc2\xa0m. grojo bosine gitara Sarajevo roko grup\xc4\x97je No Smoking Orchestra (Zabranjeno pu\xc5\xa1enje).\n_START_SECTION_\n1990\xe2\x80\x932000\xc2\xa0m.\n_START_PARAGRAPH_\nNuo 1990 Kusturica ir toliau k\xc5\xabr\xc4\x97 ger\xc5\xb3 \xc4\xafvertinim\xc5\xb3 susilaukusius filmus, tokius kaip absurdo komedija Arizonos sapnas (1993), Palm\xc4\x97s \xc5\xa1akel\xc4\x99 laim\xc4\x97jusi juodoji komedija Pogrindis (1995). Pogrindis, kuriam scenarij\xc5\xb3 ra\xc5\xa1\xc4\x97 Du\xc5\xa1an Kova\xc4\x8devi\xc4\x87, buvo dalinai finansuotas valstybinio Serbijos radijo ir televizijos. Kusturica buvo apkaltintas \xc4\xaf Balkan\xc5\xb3 konflikt\xc4\x85 (Antrojo Pasaulinio karo metu) \xc5\xbevelg\xc4\x99s tik i\xc5\xa1 Serbijos pus\xc4\x97s, kiti teig\xc4\x97, kad jis \xc4\xaf visas Balkan\xc5\xb3 \xc5\xa1ali\xc5\xb3 tautas \xc5\xbevelg\xc4\x97 vienodai ironi\xc5\xa1kai. Re\xc5\xbeisierius persik\xc4\x97l\xc4\x97 \xc4\xaf Serbij\xc4\x85, o tai privert\xc4\x97 Bosnijos gyventojus jaustis i\xc5\xa1duotais. Emiras Kusturica nepasirod\xc4\x97 ir Sarajevo film\xc5\xb3 festivalyje._NEWLINE_1998\xc2\xa0m. jis, kaip geriausias re\xc5\xbeisierius, laim\xc4\x97jo Sidabrin\xc4\xaf li\xc5\xabt\xc4\x85 Venecijos kino festivalyje u\xc5\xbe farso komedij\xc4\x85 Mor\xc4\x8dius arba katyt\xc4\x97 juoda, o katinas baltas. Filmo muzik\xc4\x85 k\xc5\xabr\xc4\x97 grup\xc4\x97 \xe2\x80\x9eNo Smoking Orchestra\xe2\x80\x9c, kuri v\xc4\x97liau koncertavo pasivadin\xc4\x99 \xe2\x80\x9eEmiras Kusturica ir No Smoking Orchestra\xe2\x80\x9c, nors re\xc5\xbeisierius grup\xc4\x97je atliko ma\xc5\xbeiausi\xc4\x85 vaidmen\xc4\xaf.\n_START_SECTION_\nDabar\n_START_PARAGRAPH_\n2000\xc2\xa0m. Emiras Kurturica debiutavo, kaip aktorius, filme Sen-Pjero salos na\xc5\xa1l\xc4\x97. Vaidinant jam kilo sunkum\xc5\xb3 su \xc5\xbeod\xc5\xbei\xc5\xb3 tarimu, ta\xc4\x8diau \xc5\xa1\xc4\xaf tr\xc5\xabkum\xc4\x85 atsv\xc4\x97r\xc4\x97 jo k\xc5\xabno ir aki\xc5\xb3 kalba. 2001\xc2\xa0m. Kusturica re\xc5\xbeisavo dokumentin\xc4\xaf film\xc4\x85 Super 8 Stories. U\xc5\xbe film\xc4\x85 Gyvenimas kaip stebuklas (2004) Emiras Kusturica gavo The Prix de l'Education nationale (Nacionalinis \xc5\xa1vietimo prizas). Svarstoma \xc5\xa1\xc4\xaf film\xc4\x85 \xc4\xaftraukti \xc4\xaf \xc5\xa1vietimo program\xc4\x85. Emiras Kusturica 2005\xc2\xa0m. buvo Kan\xc5\xb3 kino festivalio \xc5\xbeiuri pirmininkas. 2007\xc2\xa0m. pasirod\xc4\x97 jo naujausias filmas Pa\xc5\xbead\xc4\x97k man, kuris buvo pristatymas Kan\xc5\xb3 kino festivalyje. 2007\xc2\xa0m. vasario 10 d. Kusturica gavo Ordre des Arts et des Lettres, svarbiausi\xc4\x85 meninink\xc5\xb3 pripa\xc5\xbeinimo \xc5\xbeenkl\xc4\x85 Pranc\xc5\xabzijoje. Jis 2007\xc2\xa0m. Pary\xc5\xbeiuje pristat\xc4\x97 oper\xc4\x85 \xc4\x8cigon\xc5\xb3 laikas. 2008\xc2\xa0m. Emiras Kusturica pristatys savo nauj\xc4\x85 dokumentin\xc4\xaf film\xc4\x85 Maradona apie Argentinos futbolinink\xc4\x85.\n_START_SECTION_\n\xe2\x80\x9eMaradona\xe2\x80\x9c\n_START_PARAGRAPH_\nMetai: 2008._NEWLINE_Siu\xc5\xbeetas: Maradona\xc2\xa0\xe2\x80\x93 dokumentinis filmas apie argentinie\xc4\x8dio futbolininko Diego Maradonos gyvenim\xc4\x85.\n_START_SECTION_\n\xe2\x80\x9ePa\xc5\xbead\xc4\x97k man!\xe2\x80\x9c\n_START_PARAGRAPH_\nOriginalus pavadinimas: Zavet_NEWLINE_Metai: 2007._NEWLINE_Siu\xc5\xbeetas: Ma\xc5\xbeame kaimelyje ant kalvos gyvena vos keli \xc5\xbemon\xc4\x97s. Tai\xc2\xa0\xe2\x80\x93 senelis Trifunas, jo an\xc5\xabkas, vardu Tsan\xc4\x97, mokytoja Bosa. Mokykla kaimelyje u\xc5\xbedaroma, o senelis staiga pajunta mirties art\xc4\x97jim\xc4\x85. Taigi nusprend\xc5\xbeia i\xc5\xa1si\xc5\xb3sti an\xc5\xabk\xc4\x85 \xc4\xaf miest\xc4\x85 ir duoda 3 u\xc5\xbeduotis: parduoti vienintel\xc4\x99 karv\xc4\x99 Cvetk\xc4\x85, nupirkti \xc5\xa1v. Nikolajaus ikon\xc4\x85, susirasti b\xc5\xabsim\xc4\x85 \xc5\xbemon\xc4\x85. Ta\xc4\x8diau nuvykus \xc4\xaf miest\xc4\x85 u\xc5\xbeduotys nepasirodo itin lengvos. Tsanei tenka susidurti su mafijos bosu Bajo, nuo jo reikia i\xc5\xa1gelb\xc4\x97ti mylim\xc4\x85 mergin\xc4\x85 Jasn\xc4\x85, kuri\xc4\x85 Bajo nori parduoti.\n_START_SECTION_\n\xe2\x80\x9eGyvenimas kaip stebuklas\xe2\x80\x9c\n_START_PARAGRAPH_\nOriginalus pavadinimas: \xc5\xbdivot je \xc4\x8dudo_NEWLINE_Metai: 2004. Trukm\xc4\x97: 155 min._NEWLINE_Siu\xc5\xbeetas: Did\xc5\xbeiausia serbo Lukos svajon\xc4\x97\xc2\xa0\xe2\x80\x93 nutiesti gele\xc5\xbeinkel\xc4\xaf savo ma\xc5\xbeame kaimelyje. Deja, kaime jo \xc5\xa1eimai nepatinka. \xc5\xbdmonos Jadrinkos dainavimo talentui n\xc4\x97ra kur skleistis, o s\xc5\xabnus Milo\xc5\xa1as \xc4\x8dia taip pat negal\xc4\x97s tapti \xc5\xbeymiu futbolininku, kaip visada svajojo. Prasideda karas ir Milo\xc5\xa1as turi eiti \xc4\xaf kariuomen\xc4\x99, Jadrinka susiranda meilu\xc5\xbe\xc4\xaf, o Luka lieka vienas. Vis d\xc4\x97lto jis neatsisako savo svajon\xc4\x97s apie gele\xc5\xbeinkel\xc4\xaf.\n_START_SECTION_\n\xe2\x80\x9eSuper 8 Stories\xe2\x80\x9c\n_START_PARAGRAPH_\nMetai: 2001._NEWLINE_Trukm\xc4\x97: 90 min._NEWLINE_Siu\xc5\xbeetas:Super 8 Stories\xc2\xa0\xe2\x80\x93 dokumentinis filmas apie \xe2\x80\x9cNo Smoking Orchestra\xe2\x80\x9d. Filmas 2001\xc2\xa0m. Tarptautiniame \xc4\x8cikagos film\xc5\xb3 festivaltyje laim\xc4\x97jo Sidabrin\xc4\x99 l\xc4\x97k\xc5\xa1t\xc4\x99 kaip geriausias dokumentinis filmas.\n_START_SECTION_\n\xe2\x80\x9eMor\xc4\x8dius arba katyt\xc4\x97 juoda, o katinas baltas\xe2\x80\x9c\n_START_PARAGRAPH_\nOriginalus pavadinimas: Crna ma\xc4\x8dka, beli ma\xc4\x8dor_NEWLINE_Metai: 1998_NEWLINE_Trukm\xc4\x97: 135 min._NEWLINE_Siu\xc5\xbeetas: Filme rodoma \xc4\x8digon\xc5\xb3 kolonija, kur vyrauja mil\xc5\xbeini\xc5\xa1kas finansinis \xc4\x8digon\xc5\xb3 skirtumas. Vieni gali va\xc5\xbein\xc4\x97ti limuzinais, kiti\xc2\xa0\xe2\x80\x93 vos i\xc5\xa1gyvena. Vienas gangsteris gauna u\xc5\xbeduot\xc4\xaf\xc2\xa0\xe2\x80\x93 i\xc5\xa1tekinti savo seser\xc4\xaf, kuri ne itin gra\xc5\xbei. Jaunikiu jai parenkamas vaikinas, mylintis kit\xc4\x85 mergin\xc4\x85.\n_START_SECTION_\n\xe2\x80\x9e\xc4\x8cigon\xc5\xb3 laikas\xe2\x80\x9c\n_START_PARAGRAPH_\nOriginalus pavadinimas: Dom za ve\xc5\xa1anje_NEWLINE_Metai: 1988_NEWLINE_Trukm\xc4\x97: 142 min._NEWLINE_Siu\xc5\xbeetas: \xc4\x8cigon\xc5\xb3 laikas filmuotas Rumunijoje. Jis laikomas vienu geriausi\xc5\xb3 E. Kusturicos film\xc5\xb3. Jaunas rumunas Perhanas gyvena su senele Khaditza, rai\xc5\xa1a seserimi Danira ir pasileid\xc4\x97liu d\xc4\x97de Merdzanu. Jis nori vesti Azr\xc4\x85, bet mama to neleid\xc5\xbeia, nes Perhanas yra nesantuokinis jos ir Slov\xc4\x97nijos kario s\xc5\xabnus. \xe2\x80\x9ePinig\xc5\xb3 karaliumi\xe2\x80\x9c vadinamas Ahmedas su savo broliais atvyksta \xc4\xaf Perhano kaim\xc4\x85. Perhano d\xc4\x97d\xc4\x97 praranda savo drabu\xc5\xbeius lo\xc5\xa1damas kortomis su Ahmedu. Perhanas nori s\xc4\x85\xc5\xbeiningai atiduoti pinigus Ahmedui, bet v\xc4\x97liau pradeda vogti.\n_START_SECTION_\n\xe2\x80\x9eT\xc4\x97vas komandiruot\xc4\x97je\xe2\x80\x9c\n_START_PARAGRAPH_\nOriginalus pavadinimas: Otac na slu\xc5\xbebenom putu._NEWLINE_Metai: 1985._NEWLINE_Muzik\xc4\x85 filmui k\xc5\xabr\xc4\x97 Zoran Simjanovi\xc4\x87._NEWLINE_Trukm\xc4\x97: 136 min._NEWLINE_Siu\xc5\xbeetas: Tai istorinis filmas apie meil\xc4\x99. Filmas pasakoja istorij\xc4\x85 berniuko Maliko (Moreno D\xe2\x80\x99E Bartolli) akimis. Jo t\xc4\x97vas Me\xc5\xa1a (Miki Manojlovi\xc4\x87) buvo \xc4\xaftariamas bendradarbiavimo su Kominformu ir i\xc5\xa1si\xc5\xb3stas \xc4\xaf koncentracijos stovykl\xc4\x85 po neatsargios replikos apie politinio laikra\xc5\xa1\xc4\x8dio iliustracij\xc4\x85. Malikas tiki, kad jo t\xc4\x97vas yra komandiruot\xc4\x97je. Po kurio laiko Me\xc5\xa1os \xc5\xbemona su vaikais j\xc4\xaf susiranda. Malikas susipa\xc5\xbe\xc4\xafsta su rus\xc5\xb3 daktaro dukra Ma\xc5\xa1a, kuri\xc4\x85 \xc4\xafsimyli, bet paskutin\xc4\xaf kart\xc4\x85 j\xc4\x85 pamato greitosios automobilyje.\n_START_SECTION_\n\xe2\x80\x9eAr pameni Doli Bel?\xe2\x80\x9c\n_START_PARAGRAPH_\nOriginalus pavadinimas: Sje\xc4\x87a\xc5\xa1 li se, Dolly Bell._NEWLINE_Metai: 1981._NEWLINE_Muzik\xc4\x85 filmui k\xc5\xabr\xc4\x97 Zoran Simjanovi\xc4\x87._NEWLINE_Trukm\xc4\x97: 107 min._NEWLINE_Siu\xc5\xbeetas: Filme rodoma moksleivio, vardu Dinas (Slavko Stimac), vasara Sarajeve ansktyvojo 6-ojo de\xc5\xa1imtme\xc4\x8dio metu. Jis gyvena savo gero, ta\xc4\x8diau jau ligoto t\xc4\x97vo (Slobodan Aligrudic) \xc5\xa1\xc4\x97\xc5\xa1\xc4\x97lyje. T\xc4\x85 vasar\xc4\x85 Dinas susipa\xc5\xbe\xc4\xafsta su kriminaliniu pasauliu\xc2\xa0\xe2\x80\x93 nusikalt\xc4\x97liai pasamdo berniuk\xc4\x85 pasl\xc4\x97pti prostitut\xc4\x99 \xe2\x80\x9eDoli Bel\xe2\x80\x9c (Ljiljana Blagojevic). Jis j\xc4\x85 \xc4\xafsimyli."